iktar kmieni illum ikkonferma li l-Power Station tal-gass f'Delimara mhux ser tibda topera sa Marzu 2015. Ma qalilna xejn ġdid. Ilna nafu. Qabel l-elezzjoni tal-2013 Alternattiva Demokratika spjegat diversi drabi kif il-proposta ta' power station bil-gass ma setgħetx titwettaq f'sentejn. Konna għidna li kien jeħtieġ bejn tlett snin u ħames snin, dejjem jekk isiru l-istudji kollha li huma neċessarji. L-istudji kollha kif tafu ma sarux, minkejja li l-kelliema diversi tal-Partit Laburista qalulna diversi drabi qabel l-elezzjoni ġenerali li diġa kienu studjaw fid-dettall u bir-reqqa l-proposta. Kienu ġiebulna ukoll kumpanija barranija li ċċertikifkat li kollox sar sewwa. L-ikbar ċertifikat iżda, tah iż-żmien. Mhux biss għax qegħdin 18-il xahar lura. Imma ukoll għax issa anke' in-natura qed twissihom. Il-maltempata ta' nhar il-Ħadd 5 t'Ottubru hi waħda mis-sinjali l-iktar ċari li l-proċess kollu konness mal-power station tal-gass kien wieħed tad-dilettanti. L-istudju prinċipali nieqes hu dak marittimu (maritime risk assessment). Li kieku sar dan l-istudju kienu jkunu f'posizzjoni li jifhmu dak li hu ovvju: li l-qilla tal-baħar m'hu ser iżommha ħadd b'mod faċli. Hemm bżonn li jittieħdu diversi miżuri u anke' dwar dawn qegħdin tard ħafna. Xi darba forsi jirrealizzaw.
Joseph Muscat jikkonferma dak li ilna nafu